
Parengto sprendimo projekto tikslai ir uždaviniai: Lietuvos Respublikos vietos savivaldos įstatymo (toliau – VSĮ) 12 straipsnio 2 dalyje nustatyta, kad savivaldybės tarybos nario atlyginimas mažinamas reglamente nustatyta tvarka proporcingai savivaldybės tarybos nario praleistų to mėnesio savivaldybės tarybos, komitetų, nuolatinių komisijų ir savivaldybės kolegijos, kurių narys savivaldybės tarybos narys yra, posėdžių skaičiui.
Šiaulių miesto savivaldybės taryba (toliau – Taryba) 2023 m. liepos 13 d. sprendimu Nr. T-343 „Dėl Šiaulių miesto savivaldybės tarybos 2023 m. vasario 2 d. sprendimo Nr. T-30 „Dėl Šiaulių miesto savivaldybės tarybos veiklos reglamento patvirtinimo“ pakeitimo“ nustatė, kad savivaldybės tarybos nario atlyginimas mažinamas atsižvelgiant į praleisto posėdžio svarbą, Tarybos nario dalyvavimo jame trukmę, bet ne daugiau nei 50 procentų nustatyto Tarybos nario mėnesio atlyginimo dydžio. Taip pat numatė, kad atlyginimas nėra mažinamas, kai posėdis praleistas dėl Tarybos nario užimtumo kituose posėdžiuose, tarybos narys turėjo nusišalinti ar atstovavo savivaldybę pagal mero potvarkį ar Tarybos sprendimą. 
2023-07-31 gautas Vyriausybės atstovo Šiaulių ir Telšių apskrityse teikimas, kuriuo siūloma svarstyti Šiaulių miesto savivaldybės tarybos veiklos reglamento (toliau – Reglamentas) 152-157 punktų pakeitimo/panaikinimo klausimą, kadangi Taryba turėjo nustatyti savivaldybės tarybos nario atlyginimo mažinimo tvarką, t. y. procedūras, kuriomis vadovaujantis mažinamas Tarybos nario atlyginimas, bet ne kurti naujas atlyginimo mažinimo taisykles.  
Atsižvelgiant į tai, TS-LKD frakcija teikia Reglamento pakeitimus vadovaujantis LR įstatymais bei vyriausybės atstovo pastabomis, kadangi dabartinė tvarka netenkina visų tarybos narių bei prieštarauja Lietuvos Respublikos vietos savivaldos ir Lietuvos Respublikos teisėkūros pagrindų įstatymams. 
Dabartinis sprendimo projekte aptariamų klausimų reguliavimas: Reglamento 152 – 157 punktuose (2023 m. liepos 13 d. sprendimo Nr. T-343 redakcija) nustatyta:
„. Savivaldybės tarybos nario atlyginimas mažinamas proporcingai savivaldybės tarybos nario praleistų to mėnesio savivaldybės tarybos, komitetų, nuolatinių komisijų ir savivaldybės kolegijos, kurių narys savivaldybės tarybos narys yra, posėdžių skaičiui. Atlyginimas mažinamas atsižvelgiant į praleisto posėdžio svarbą, Tarybos nario dalyvavimo jame trukmę.
. Atlyginimas mažinamas pagal posėdžio svarbą:
. Už praleistą vieną Tarybos posėdį tarybos nario mėnesio atlyginimas mažinamas 20 procentų;
. Už praleistą vieną Komiteto, Komisijos ar Kolegijos posėdį, tarybos nario mėnesio atlyginimas mažinamas 10 procentų.
. Tarybos narys laikomas dalyvavusiu posėdyje jei jo dalyvavimas truko daugiau kaip pusę viso posėdžio laiko. Tarybos nariui dalyvavus posėdyje mažiau kaip pusę posėdžio laiko, Tarybos nario atlyginimui taikoma pusė mažinimo dydžio už konkretų posėdį.
. Tarybos nario atlygis apskaičiuojamas iš nustatyto atlyginimo dydžio atėmus jo visas sumažintas dalis už nedalyvautus  ar iš dalies dalyvautus posėdžius.
. Visais atvejais, taikant Tarybos nario atlyginimo mažinimą, Tarybos nario mėnesio atlyginimas negali būti mažesnis nei 50 procentų nustatyto Tarybos nario mėnesio atlyginimo dydžio.
. Atlyginimo mažinimas netaikomas posėdyje nedalyvavusiam Tarybos nariui, tuo metu kitur atstovavusiam Savivaldybei pagal mero potvarkį ar Tarybos sprendimą, arba nusišalinusiam nuo klausimo svarstymo, kai posėdžio narių toks nusišalinimas yra priimtas. Atlyginimo mažinimas už nedalyvavimą posėdyje netaikomas ir tais atvejais, kai posėdžių laikas dubliuojasi ir viename iš vykstančių posėdžių nėra dalyvaujama.“
Sprendimo projekte numatyta: nustatyti, kad Savivaldybės tarybos nario atlyginimas mažinamas proporcingai savivaldybės tarybos nario praleistų to mėnesio savivaldybės tarybos, komitetų, nuolatinių komisijų ir savivaldybės kolegijos, kurių narys savivaldybės tarybos narys yra, posėdžių skaičiui.
Priėmus sprendimą, galimos pasekmės (tiek teigiamos, tiek neigiamos): numatomos teigiamos pasekmės – bus suderintos VSĮ ir Reglamento nuostatos. Neigiamų pasekmių nenumatoma.
Priėmus sprendimą, keičiami ar panaikinami galiojantys Savivaldybės teisės aktai: sprendimu keičiamas Tarybos 2023 m. vasario 2 d. sprendimas Nr. T-30  „Dėl Šiaulių miesto savivaldybės tarybos veiklos reglamento patvirtinimo“.
Sprendimui įgyvendinti reikalingi priimti papildomi teisės aktai: nereikalingi.
Sprendimui įgyvendinti reikalingos lėšos: nereikalingos.
Sprendimo projekto antikorupcinis vertinimas: nebuvo atliekamas, nes šis projektas nėra susijęs nė su vienu atveju, išvardintu Lietuvos Respublikos korupcijos prevencijos įstatymo 8 straipsnio 1 dalyje.
Numatomo teisinio reguliavimo poveikio vertinimo rezultatai: numatomo teisinio reguliavimo poveikio vertinimas neatliktinas, nes sprendimo projektu nėra numatoma reglamentuoti iki tol nereglamentuotus santykius ar iš esmės keisti teisinį reguliavimą.  
Sprendimo projektą parengė: TS-LKD frakcijos seniūnas Martynas Šiurkus. 

